和東川楊慕巢尚書府中獨坐感戚在懷見寄十四韻
作者：白居易
朝代：唐

paragraphs: 我是知君者，君今意若何。
窮通時不定，苦樂事相和。
東蜀歡殊渥，西江歎逝波。
只緣榮貴極，翻使感傷多。
行斷風驚雁，年侵日下坡。
片心休慘戚，雙鬢已蹉跎。
紫綬黃金印，青幢白玉珂。
老將榮補貼，愁用道銷磨。
外府饒杯酒，中堂有綺羅。
應須引滿飲，何不放狂歌？
錦水通巴峽，香山對洛河。
將軍馳鐵馬，少傅步銅駝。
深契憐松竹，高情憶薜蘿。
懸車年甚遠，未敢故相過。